CELEX: 32009R0626
Language: mt
Date: 2009-07-13 00:00:00
Title: Regolament tal-Kunsill (KE) Nru 626/2009 tat- 13 ta’ Lulju 2009 li jikkonkludi r-reviżjoni interim parzjali skont l-Artikolu 11(3) tar-Regolament (KE) Nru 384/96 tad-dazju anti-dumping fuq l-importazzjonijiet ta’ ċerti sistemi ta’ elettrodi tal-grafita li joriġinaw mill-Indja

17.7.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 185/16
            
         REGOLAMENT TAL-KUNSILL (KE) Nru 626/2009
   tat-13 ta’ Lulju 2009
   li jikkonkludi r-reviżjoni interim parzjali skont l-Artikolu 11(3) tar-Regolament (KE) Nru 384/96 tad-dazju anti-dumping fuq l-importazzjonijiet ta’ ċerti sistemi ta’ elettrodi tal-grafita li joriġinaw mill-Indja
   IL-KUNSILL TAL-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea,
   Wara li kkunsidra r-Regolament tal-Kunsill (KE) Nru 384/96 tat-22 ta’ Diċembru 1995 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1) (“ir-Regolament bażiku”), u b’mod partikolari l-Artikoli 9 u 11(3) tiegħu,
   Wara li kkunsidra l-proposta mressqa mill-Kummissjoni wara konsultazzjoni mal-Kumitat Konsultattiv,
   Billi:
   1.   MIŻURI EŻISTENTI
   
   
               (1)
            
            
               Wara investigazzjoni (“l-investigazzjoni oriġinali”), il-Kunsill, bir-Regolament (KE) Nru 1629/2004 (2) impona dazju anti-dumping definittiv fuq l-importazzjonijiet ta’ ċerti sistemi ta’ elettrodi tal-grafita li joriġinaw mill-Indja.
            
         1.1.   Bidu ta’ reviżjoni interim
   
   
               (2)
            
            
               Fuq it-talba ta’ Hindustan Electro Graphite Limited (“HEG” jew “il-kumpanija”), produttur esportatur Indjan suġġett għall-miżuri anti-dumping fis-seħħ, tnediet reviżjoni interim parzjali tar-Regolament imsemmi hawn fuq skont l-Artikolu 11(3) tar-Regolament basiku.
            
         
               (3)
            
            
               Din ir-reviżjoni parzjali bdiet fuq bażi ta’ evidenza prima facie provduta mill-kumpanija li, safejn taf hi, iċ-ċirkostanzi li fuqhom ġew stabbiliti l-miżuri kienu nbidlu u li dawn il-bidliet kienu ta’ natura dejjiema.
            
         
               (4)
            
            
               It-talba allegat li l-ispejjeż tal-produzzjoni tal-prodott ikkonċernat tnaqqas minħabba effiċjenzi ta’ produzzjoni mill-investigazzjoni oriġinali, u li l-kumpanija setgħet iżżid il-prezzijiet tal-esportazzjoni tagħhom b’mod sinifikanti. Għalhekk, huma ddikjaraw li l-impożizzjoni ssuktata tal-miżuri fil-livelli attwali, li kienu ibbażati fuq il-livell ta’ dumping stabbilit qabel, ma kenitx meħtieġa aktar biex tagħmel tajjeb għad-dumping.
            
         
               (5)
            
            
               Waqt li ddeterminat, wara li kkonsultat lill-Kumitat Konsultattiv, li kienet teżisti biżżejjed evidenza biex titnieda reviżjoni interim parzjali, il-Kummissjoni ppubblikat avviż (“Avviż ta’ Bidu”) (3) u bdiet investigazzjoni, limitata għall-ambitu ta’ stħarriġ tad-dumping.
            
         1.2.   Partijiet ikkonċernati mill-investigazzjoni.
   
   
               (6)
            
            
               Il-Kummissjoni għarrfet b’mod uffiċjali lill-HEG, kif ukoll lir-rappreżentanti tal-pajjiż esportatur u lill-industrija Komunitarja, bil-bidu tar-reviżjoni. Il-partijiet interessati ngħataw l-opportunità li jressqu l-opinjonijiet tagħhom bil-miktub u li jitolbu seduta ta’ smigħ.
            
         
               (7)
            
            
               Il-Kummissjoni bagħtet kwestjonarju lill-applikant u rċeviet tweġiba qabel l-iskadenzi stabbiliti għal dak l-għan. Il-Kummissjoni fittxet u vverifikat l-informazzjoni kollha li qieset meħtieġa għad-determinazzjoni ta’ dumping u għamlet żjara ta’ verifika fuq il-post tal-kumpanija HEG f’Blopal, India.
            
         1.3.   Perjodu ta’ investigazzjoni għal reviżjoni
   
   
               (8)
            
            
               L-investigazzjoni tad-dumping kopriet il-perjodu ta’ bejn l-1 ta’ April 2007 u l-31 ta’ Marzu 2008 (“il-perjodu tal-investigazzjoni tar-reviżjoni” jew “il-PIR”).
            
         2.   PRODOTT IKKONĊERNAT U PRODOTT SIMILI
   
   2.1.   Prodott ikkonċernat
   
   
               (9)
            
            
               Il-prodott kopert minn din ir-reviżjoni attwali huwa l-istess prodott bħal dak fl-investigazzjoni oriġinali, jiġifieri elettrodi tal-grafita tat-tip użat għall-ifran tal-elettriku, b’densità apparenti ta’ 1.65 g/cm3 jew aktar u b’reżistenza elettrika ta’ 6.0 μΩ.m jew anqas, li jaqgħu fi ħdan il-kodiċi NM ex 8545 11 00 u nipils użati għal dawn l-elettrodi, li jaqgħu fi ħdan il-kodiċi NM ex 8545 90 90 kemm jekk importati flimkien kif ukoll separatament, li joriġinaw mill-Indja.
            
         2.2.   Prodott simili
   
   
               (10)
            
            
               Ir-reviżjoni attwali wriet li s-sistemi tal-elettrodi tal-grafita prodotti minn HEG u mibjugħa fuq is-suq domestiku Indjan huma simili għal dawk esportati lejn il-Komunità u għalhekk setgħu jiġu kkunsidrati li kienu simili għall-prodott ikkonċernat.
            
         3.   DUMPING
   
   3.1.   Valur normali
   
   
               (11)
            
            
               Skont l-Artikolu 2(2) tar-Regolament bażiku, il-Kummissjoni l-ewwel eżaminat jekk il-bejgħ domestiku tal-prodott ikkonċernat lil klijenti indipendenti kienx rappreżentattiv, jiġifieri jekk l-ammont totali ta’ bejgħ bħal dan kienx ugwali jew aktar minn 5 % tal-ammont totali tal-bejgħ ta’ esportazzjoni korrispondenti lill-Komunità. Il-bejgħ domestiku ta’ HEG instab li kien rappreżentattiv waqt il-perjodu ta’ investigazzjoni.
            
         
               (12)
            
            
               Il-Kummissjoni mbagħad identifikat dawk it-tipi ta’ prodotti mibjugħa b’mod domestiku minn din il-kumpanija li kienu identiċi jew li kienu jitqabblu direttament mat-tipi mibjugħa għall-esportazzjoni lejn il-Komunità.
            
         
               (13)
            
            
               Il-bejgħ domestiku ta’ tip ta’ prodott partikolari kien ikkunsidrat rappreżentattiv biżżejjed meta l-volum ta’ dak it-tip ta’ prodott mibjugħ fis-suq domestiku lil klijenti indipendenti matul il-perjodu ta’ investigazzjoni kien jirrappreżenta 5 % jew aktar tal-volum totali tat-tip ta’ prodott simili mibjugħ għall-esportazzjoni lejn il-Komunità.
            
         
               (14)
            
            
               Il-Kummissjoni mbagħad eżaminat jekk il-bejgħ domestiku ta’ kull tip ta’ sistema ta’ elettrodi tal-grafita mibjugħ fis-suq domestiku fi kwantitajiet rappreżentattivi, setax jitqies li sar tul l-andament normali ta’ kummerċ skont l-Artikolu 2(4) tar-Regolament bażiku. Dan sar billi ġie stabbilit il-proporzjon ta’ bejgħ domestiku bi qligħ lil klijenti indipendenti, ta’ kull tip ta’ prodott esportat, fis-suq domestiku matul il-perjodu tal-investigazzjoni.
            
         
               (15)
            
            
               Għalhekk, għall-bejgħ domestiku ta’ kull tip ta’ sistema ta’ elettrodi tal-grafita mibjugħa domestikament fi kwantitajiet rappreżentattivi fejn il-bejgħ kien ‘il fuq minn 80 % profitabbli bil-volum, il-valur normali ssejjes fuq il-prezz domestiku attwali tat-tranżazzjonijiet kollha tul il-perjodu ta’ investigazzjoni.
            
         
               (16)
            
            
               Għal kull tip ieħor ta’ esportazzjoni mibjugħ ukoll fis-suq domestiku, fejn il-bejgħ kien inqas minn 80 % profitabbli bil-volum, il-valur normali ssejjes fuq il-prezz ta’ bejgħ domestiku attwali tat-tranżazzjonijiet profitabbli tul il-perjodu ta’ investigazzjoni
            
         
               (17)
            
            
               Fejn il-prezzijiet domestiċi tat-tip ta’ prodott partikolari ma setgħux jintużaw sabiex ikun stabbilit il-valur normali, kellu jiġi applikat metodu ieħor. Skont l-Artikolu 2(3) tar-Regolament bażiku, il-Kummissjoni, minflok, ikkalkulat valur normali kompost, kif ġej:
            
         
               (18)
            
            
               Il-valur normali kien mibni billi mal-ispejjeż tal-manifattura tat-tipi esportati ta’ kull esportatur, ġie miżjud ammont raġonevoli għall-bejgħ, għall-infiq ġenerali u amministrattiv (“spejjeż BĠ&A”) u marġini raġonevoli ta’ qligħ.
            
         
               (19)
            
            
               Fil-każijiet kollha l-ispejjeż BĠ&A u l-qligħ ġew stabbiliti bil-metodi stabbiliti fl-Artikolu 2(6) tar-Regolament Bażiku. Għal dan l-għan, il-Kummissjoni eżaminat jekk l-ispejjeż BĠ&A mġarrba u l-qligħ imsawwar mill-produttur esportaturi mill-bejgħ fis-suq domestiku tal-prodott simili kienx jikkostitwixxi dejta affidabbli u f’dan il-każ iddeterminat li dan kien xieraq biex jintuża biex jifforma l-valur normali.
            
         3.2.   Prezz tal-esportazzjoni
   
   
               (20)
            
            
               Il-bejgħ tal-esportazzjoni tal-prodott ikkonċernat minn HEG sar direttament lil konsumaturi indipendenti fil-Komunità, u għalhekk il-prezz tal-esportazzjoni ġie stabbilit fuq il-bażi tal-prezzijiet li effettivament tħallsu jew li jistgħu jitħallsu għall-prodott ikkonċernat waqt il-PIR skont l-Artikolu 2(8) tar-Regolament bażiku.
            
         3.3.   Tqabbil
   
   
               (21)
            
            
               It-tqabbil bejn il-valur normali u l-prezz tal-esportazzjoni sar fuq bażi ta’ kif joħroġ mill-fabbrika u fl-istess livell ta’ kummerċ. Sabiex jiġi assigurat tqabbil ġust, ġew ikkunsidrati, bi qbil mal-Artikolu 2(10) tar-Regolament bażiku, dawk id-differenzi fil-fatturi li ntwerew li jaffettwaw il-prezzijiet u t-tqabbil tal-prezzijiet. Fuq il-bażi ta’ dan, saru konċessjonijiet, fejn applikabbli u ġustifikati, għal differenzi fir-ribassi, għall-ispejjeż tat-trasport, l-assigurazzjoni, l-ispejjeż tat-tagħbija, l-ispejjeż tal-imballaġġ, l-ispejjeż ta’ kreditu u ġew stabbiliti dazji doganali.
            
         3.4.   Marġni ta’ dumping
   
   
               (22)
            
            
               QKif previst fl-Artikolu 2(11) tar-Regolament bażiku, il-valur normali medju bil-piż differenzjat skont it-tip tqabbel mal-prezz medju bil-piż differenzjat tal-esportazzjoni tat-tip korrispondenti tal-prodott ikkonċernat.
            
         
               (23)
            
            
               Il-marġini tad-dumping ta’ HEG espress bħala perċentwali tal-prezz nett, bla ħlas fil-fruntieri tal-Komunità, id-dazju mhux imħallas, instab li kien de minimis skont l-Artikolu 9(3) tar-Regoalment baziku.
            
         4.   NATURA DEJJIEMA TAĊ-ĊIRKUSTANZI MIBDULA
   
   
               (24)
            
            
               Skont l-Artikolu 11(3) tar-Regolament bażiku, ġie eżaminat ukoll jekk kienx raġjonevoli li ċ-ċirkostanzi mibdula jitqisu bħala ta’ natura dejjiema.
            
         
               (25)
            
            
               Filwaqt li l-ispejjeż tal-produzzjoni tal-kumpanija ma kinux naqsu b’mod sinifikanti mill-investigazzjoni oriġinali, il-prezz tal-esportazzjoni tal-prodott ikkonċernat kien żdied sostanzjalment waqt il-PIR, u b’hekk tneħħew is-sejbiet dwar id-dumping mill-investigazzjoni oriġinali.
            
         
               (26)
            
            
               L-aħħar data disponibbli miġbura għall-perjodu wara l-PIR wriet li l-prezzijiet ta’ importazzjoni minn HEG baqgħu kemm għoljin kif ukoll stabbli, u b’hekk ġie kkonfermat li l-kumpanija kompliet ma tiddampjax wara l-PIR.
            
         
               (27)
            
            
               Instab ukoll li, waqt il-PIR, esportazzjonijiet minn HEG għas-swieq oħra minbarra l-UE saru bi prezzijiet ‘l fuq mill-prezzijiet fis-suq domestiku Indjan.
            
         
               (28)
            
            
               F’dawn iċ-ċirkostanzi, is-sejbiet mill-PIR jistgħu jitqiesu dejjiema.
            
         5.   MIŻURI ANTI-DUMPING
   
   
               (29)
            
            
               Kif iddikjarat hawn fuq, HEG instab li kien qed jiddampja f’livell de minimis waqt il-PIR. Madankollu, ġie innutat li, waqt li l-marġini tad-dumping stabbilit għall-kumpanija kkonċernata fl-investigazzjoni oriġinali kien ta’ 22,4 %, id-dazju tal-anti-dumping attwalment fis-seħħ għal din il-kumpanija huwa ta’ 0 % (4). Dan jirriżulta mill-fatt li hemm dazji kumpensatorji paralleli fis-seħħ fuq importazzjonjiet tal-prodott ikkonċernat. F’dawn iċ-ċirkostanzi, is-sejba ta’ dumping de minimis m’għandu l-ebda impatt immedjat fuq il-livell ta’ miżuri attwalment fis-seħħ (5).
            
         6.   ŻVELAR
   
   
               (30)
            
            
               Il-partijiet interessati ġew informati bil-fatti, il-konsiderazzjonjiet u s-sejbiet essenzjali tal-investigazzjoni u ngħataw l-opportunità li jikkumentaw. Ma waslu l-ebda kummenti,
            
         ADOTTA DAN IR-REGOLAMENT:
   Artikolu 1
   Ir-reviżjoni interim parzjali tal-miżuri anti-dumping applikabbli għall-importazzjonijet ta’ ċerti sistemi ta’ elettrodi tal-grafita li joriġinaw mill-Indja, li tnediet skont l-Artikolu 11(3) tar-Regolament (KE) Nru 384/96 hija b’dan konkluża mingħajr emenda tal-livell tal-miżura anti-dumping fis-seħħ.
   Artikolu 2
   Dan ir-Regolament għandu jidħol fis-seħħ fil-jum wara l-pubblikazzjoni f’Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-13 ta’ Lulju 2009.
      
         
            Għall-Kunsill
         
         
            Il-President
         
         E. ERLANDSSON
      
   
   
      (1)  ĠU L 56, 6.3.1996, p. 1.
   
      (2)  ĠU L 295, 18.9.2004, p. 10.
   
      (3)  ĠU C 164, 27.6.2008, p. 15.
   
      (4)  Ara l-premessa 30 tar-Regolament (KE) Nru. 1629/2004.
   
      (5)  ĠU L 295, 18.9.2004, p. 4.